ধোনি কি ‘প্রতারক’? কার্যত এমন ভাষাতেই মাহিকে বিস্ফোরক অভিযোগে বিদ্ধ করল অস্ট্রেলীয় প্রচারমাধ্যম ফক্স স্পোর্টস। প্রমাণ হিসেবে তাঁরা অ্যাডাম গিলক্রিস্টের ধারাভাষ্যকে খাড়া করছেন। ধোনির রান নেওয়াকে কেন্দ্র করেই অভিযোগের সূত্রপাত। ৪৫তম ওভারে নাথান লিয়নের ফাইনাল স্পেলের শেষ বলেই ধোনি নাকি ওই কাণ্ড ঘটান। ব্যাট মাটিতে না ছুঁইয়েই রান নিয়েছেন মহাতারকা। এমনটাই বলা হচ্ছে।

এই বিষয়ে অন্যান্য খবর

কোহলির সেঞ্চুরিতেও ধোনি উজ্জ্বল, সমতা ফেরাল ভারত 


অ্যাডাম গিলক্রিস্ট নিজের ধারাবিবরণী দিচ্ছিলেন। সেই সময়ে বিস্ফোরক উইকেটরক্ষক ব্যাটসম্যান কমেন্ট্রিতে বলছিলেন, ‘‘লিয়নের শেষ স্পেলে ধোনি অনসাইডে পুশ করে একরান নিলেন। আম্পায়ার ওভার ঘোষণা করে দিলেন। যদিও ধোনির ব্যাট মাটি স্পর্শ করেনি।’’ রান তাড়া করতে নেমে সেই সময়ে ভারতের প্রয়োজন ছিল ৩ ওভারে ২৫ রান।
শেষ পর্যন্ত সফলভাবে রান চেজ করে চার বল বাকি থাকতেই  ছ’উইকেট হাতে নিয়ে জিতে যায় ভারত। হাড্ডাহাড্ডি ম্যাচে ধোনি শেষ পর্যন্ত  ৫৫ রানে অপরাজিত থাকেন। নিজের কেরিয়ারে ৬৯তম অর্ধশতরান করে যান রাঁচির রাজকুমার। কার্যত ধোনির ফিনিশিং টাচেই সিরিজে ১-১ সমতা ফিরিয়ে আনে ভারত। তবে অস্ট্রেলীয় প্রচারমাধ্যম দাবি করেছে, নিয়ম অনুযায়ী ধোনির রান রেকর্ড বুকে লেখা উচিত ৫৪। ‘অবৈধ’ভাবে ১ রান ধোনির রানে যুক্ত থাকা উচিত নয়।
শুক্রবার সিরিজের নির্ণায়ক ম্যাচে নামার আগেই ধোনির রান নিয়ে নয়া বিতর্ক উসকে দিল অজি প্রচারমাধ্যম।